Az állampolgári jogok országgyűlési biztosának
Jelentése
az OBH 5543/2004. számú ügyben

Ügyintéző: Dr. Kunné dr. Simonyi Anna

Az eljárás megindítása
A kerepesi illetőségű panaszosok beadványukban előadták, Kerepes Község Önkormányzatának képviselő-testülete 2001. augusztusában úgy határozott, hogy a Kerepes, (…) hrsz-ú ingatlanból 2600 m² nagyságú területet biztosít nyugdíjasház építéséhez.
A panaszosok a beadványukban az önkormányzat testülete 2003-ban hozott döntései végrehajtásának [37/2003. (III. 27.) Kt. sz. határozat], ezzel a nyugdíjasház építésének elmaradását, valamint  az időközben belterületbe vont, és kialakított új ingatlan eladását sérelmezik. Úgyszintén kifogásolják a panaszosok a nevezett ingatlanon folyó építkezést, amelynek engedélyezése során jogorvoslati eljárást nem kezdeményeztek.
Az állampolgári jogok országgyűlési biztosáról szóló 1993. évi LIX. törvény 18. § (2) alapján a jegyzőt több, a panasszal összefüggő kérdés megválaszolására kértem fel:
- az önkormányzatnak a panaszban megjelölt ingatlannal, valamint a tervezett nyugdíjasházzal kapcsolatos döntéseiről, (ha az nem valósul meg, annak mi az oka), 
- a képviselő-testület a nyugdíjasházra vonatkozó döntése esetleges megváltoztatásáról értesítette-e, és milyen formában a település lakosságát.
Külön tájékoztatást kértem a panaszban meghatározott ingatlanra kiadott építési engedéllyel kapcsolatos eljárásról is.

Az ügy jogszabályi háttere
1993. évi LIX. törvény (Obtv.) az állampolgári jogok országgyűlési biztosáról
18. § (2) Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg ha ez nem lehetséges, róluk másolat készítését kérheti.
24. § Ha az országgyűlési biztos eljárása során szabálysértés vagy fegyelmi vétség elkövetésének alapos gyanúját észleli, az illetékes szervnél felelősségre vonásra irányuló eljárást kezdeményezhet, bűncselekmény észlelése esetén pedig kezdeményez. A megkeresett szerv az eljárás megindításával kapcsolatos álláspontjáról - törvény eltérő rendelkezése hiányában - hatvan napon belül, az eljárás eredményéről pedig annak befejezését követően harminc napon belül tájékoztatja az országgyűlési biztost.

1990. évi LXV. törvény (Ötv.) a helyi önkormányzatokról
8. § (1) A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése. (2) Az (1) bekezdésben foglalt feladatokban a települési önkormányzat maga határozza meg - a lakosság igényei alapján, anyagi lehetőségeitől függően -, mely feladatokat, milyen mértékben és módon lát el. (3) Törvény a települési önkormányzatokat kötelezheti arra, hogy egyes közszolgáltatásokról és közhatalmi helyi feladatok ellátásáról gondoskodjanak. E kötelezettségek a település nagyságától, a lakosságszámtól, és egyéb feltételektől függően eltérően is megállapíthatók. (4) A települési önkormányzat köteles gondoskodni az egészséges ivóvízellátásról, az óvodai nevelésről, az általános iskolai oktatásról és nevelésről, az egészségügyi és a szociális alapellátásról, a közvilágításról, a helyi közutak és a köztemető fenntartásáról; köteles biztosítani a nemzeti és az etnikai kisebbségek jogainak érvényesülését.

Megállapított tényállás
A vizsgálat megindítását követően 2004. december 18-án tájékoztatást kértem az ügyben Kerepes Község Önkormányzatának jegyzőjétől. Ennek elmaradása miatt kérésemet 2005. január 18-án megismételtem. A jegyző azonban sem a kért tájékoztatást nem küldte meg, sem válaszadásának akadályáról nem tájékoztatott.

Vizsgálat megállapításai
A vizsgálat az Alkotmányban deklarált jogállamiság elvéből fakadó jogbiztonság követelménye megsértésének gyanúja miatt indult.
Figyelemmel arra, hogy a jegyző megkeresésemre semmilyen tájékoztatást nem adott az ügyre vonatkozóan, még azt sem tudtam tisztázni, hogy a panaszban említettek vizsgálatára van-e hatásköröm, a panaszosok alkotmányos jogaival kapcsolatban felmerült-e a visszásság gyanúja, illetőleg a panasz közérdekű bejelentésnek minősül-e.
A leírtakra tekintettel megállapítottam, hogy a jegyzőhöz intézett megkereséseim teljesítésének elmulasztása sérti az országgyűlési biztosnak az Obtv. 18. §-ában meghatározott vizsgálati jogosultságát, korlátozza az országgyűlési biztost alkotmányos feladatának ellátásában, ezáltal az Alkotmány 2. § (1) bekezdésében deklarált jogállamiságból fakadó jogbiztonsággal összefüggésben visszásságot okoz.

Ajánlás
Élve az Obtv. 20.§ (1) és a 21. § (1) bekezdésében biztosított jogommal, az alábbi ajánlással és kezdeményezéssel élek:
I. Felkérem a Pest Megyei Közigazgatási Hivatal vezetőjének, hogy a közigazgatási területén gondoskodjon arról, hogy a vizsgálatokkal érintett önkormányzatok polgármesterei és jegyzői teljesítsék az országgyűlési biztos jogszabályon alapuló megkereséseit, különös tekintettel arra, hogy az elmúlt év végén hasonló ajánlással éltem az OBH 4653/2004. sz. ügyben.
II. Az Obtv. 24.§-a alapján felhívom Kerepes Község Önkormányzata Képviselő Testületét, hogy a mulasztás miatt kezdeményezzen vizsgálatot a vonatkozó jogszabályok alapján a jegyzővel szemben.
III. Felkérem Kerepes Község Önkormányzatának polgármesterét, hogy intézkedjen a megkeresésemben foglaltak teljesítéséről.

Budapest, 2005. március 16.

Lenkovics Barnabás sk.